สัปดาห์นี้มีประเด็น
กระแสข่าวเด็ดประเด็นร้อนในสัปดาห์หน้า ลุ้นการอภิปรายไม่ไว้วางใจรัฐบาลของฝ่ายค้าน ระหว่างวันที่ 25-27 พ.ย. 2555
24 พ.ย. 2555

โดย...ชัตน์วรี
กระแสข่าวเด็ดประเด็นร้อนในสัปดาห์หน้า ลุ้นการอภิปรายไม่ไว้วางใจรัฐบาลของฝ่ายค้าน ระหว่างวันที่ 25-27 พ.ย. 2555 และการชุมนุมของกลุ่มองค์การพิทักษ์สยาม ของ เสธ.อ้าย ว่าจะลากยาวปั่นป่วนบรรยากาศการลงทุนต่อตลาดเงินและตลาดทุนบ้าง 
เปิดเช้าวันจันทร์ที่ 26 พ.ย. 2555 เวลา 08.30 น. สำนักงานคณะกรรมการพัฒนาการเศรษฐกิจและสังคมแห่งชาติ (สศช.) แถลงข่าว “รายงานภาวะสังคมไตรมาส 3 ปี 2555” โดยมี นายอาคม เติมพิทยาไพสิฐ เลขาธิการฯ และนางสุวรรณี คำมั่น รองเลขาธิการฯ สศช. ณ ห้องประชุมเดช สนิทวงศ์ สศช.
ในวันเดียวกัน เวลา 09.00 น. สถาบันวิจัยเพื่อการพัฒนาประเทศไทย (ทีดีอาร์ไอ) จัดการสัมมนาวิชาการประจำปี 2555 เรื่อง “ประเทศไทยในกระแส AEC : มายาคติ ความเป็นจริง โอกาสและความท้าทาย” โดยมีวิทยากรชั้นนำเพียบ อาทิ นายนิพนธ์ พัวพงศกร ม.ร.ว.ปรีดิยาธร เทวกุล นายโฆสิต ปั้นเปี่ยมรัษฎ์ นายสมเกียรติ ตั้งกิจวานิชย์ นายอาคม เติมพิทยาไพสิฐ และนายพงษ์ศักดิ์ อัสสกุล ฯลฯ
วันที่ 27 พ.ย. 2555 เวลา 08.30 น. ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) จัดโครงการเสวนา “SMEs ไทยปรับทัพรับ AEC” ณ ห้องประชุมชั้น 6 วิทยาลัยการจัดการ มหาวิทยาลัยมหิดล ถนนวิภาวดีรังสิต
ส่วนวันที่ 30 พ.ย. 2555 มีสัมมนาดีๆ หัวข้อ “Thailand Economic Outlook 2013 ถอดรหัสเศรษฐกิจไทย ใต้เงาวิกฤตเศรษฐกิจ-การเมืองโลก” โดยมีนายกิตติรัตน์ ณ ระนอง รองนายกรัฐมนตรีและ รมว.คลัง ปาฐกถาพิเศษ “ออกแบบเศรษฐกิจไทย ภายใต้โจทย์ใหญ่เศรษฐกิจโลก นายชัชชาติ สิทธิพันธุ์ รมว.คมนาคม ปาฐกถาพิเศษ “การลงทุนโครงสร้างพื้นฐานขนาดใหญ่กับการขับเคลื่อนเศรษฐกิจไทย” และวิทยากรชั้นนำอีกมากมาย ณ ศูนย์นิทรรศการและการประชุมไบเทค